### Resumé

Børn & Unge forvaltningen har anmodet om en lokalplan, der skal muliggøre etableringen af en daginstitution på [adresse] i Vejle. Planområdet ligger i [adresse] ud til [adresse] og tæt på idrætshal, skole og naturlegeplads. I dag bliver areal og bygninger brugt af [adresse]. Dette nødvendiggør flytning af materielgården til ny placering. Den nye daginstitution skal rumme vuggestue samt børnehave. I tilknytning til daginstitutionen etableres en legeplads og et stykke af skoven indhegnes, som børnene kan lege i.

### Sagsfremstilling

##### ![](data:image/jpeg;base64...)

*Figur 1: Kort over lokalplanområdet.*

*![](data:image/jpeg;base64...)*

*Figur 2: Lokalplanområdets fremtidige forhold.*

**Planens historik**

Teknisk Udvalg besluttede på mødet 4. februar 2025, pkt. nr. 17, at igangsætte udarbejdelse af lokalplan nr. 1432 og tillæg nr. 4.

**Lokalplanens indhold**

Formålet med lokalplanen er at fastlægge områdets anvendelse som offentligt område til etablering af en daginstitution. Bygningen skal holdes i en etage, hvor facader fremstår med en kombination af teglsten og partier af træ. Teglstene bliver holdt i gule nuancer, der skal sikre sammenspillet med naturens overordnede brune farvepalette. Bygningen opføres hovedsageligt med fladt tag med tagpap, der brydes af to store og to små asymmetriske trapezformede tagtoppe beklædt med pandeplader. Bygningen holdes i en lav højde, så skoven fortsat er det dominerende element i området.

##### *![](data:image/jpeg;base64...)*

##### *Figur 3: Illustration af daginstitutionen.*

Syd for daginstitutionen etableres en legeplads og en del af skoven indhegnes, så det bliver en del af legepladsen. I skovarealet må der ikke opføres bygninger eller legeredskaber. I tilknytning med daginstitutionen etableres en parkeringsplads med plads til 25 biler. Vejadgang skal ske fra [adresse].

Området ligger i landzone og fastholdes i landzone.

**Særlige planmæssige forhold**

Styrelsen for Grøn Arealanvendelse og Vandmiljø (SGAV) har meddelt dispensation fra fredskovspligten, til at skovareal kan indhegnes.

**Kommuneplantillæg**

Lokalplanen er ikke i overensstemmelse med eksisterende kommuneplanramme. Derfor udarbejdes der sideløbende med lokalplanen et tillæg til kommuneplanen.

Kommuneplantillæg nr. 4 udlægger et nyt rammeområde 1.3.O.9 til offentlige formål ved [adresse], [adresse].
Områdets anvendelse fastlægges til offentlige formål i form af offentlige og private institutioner.
Områdets bebyggelsesprocent er 40, med en maksimal bebyggelseshøjde på 8,5 meter. Den maksimale etagehøjde er 2 etager.
Området er i landzone.

**Vurdering af afledte konsekvenser**

Vejadgang til daginstitutionen skal ske via [adresse], der er en meget smal vej. Det skal bemærkes, at daginstitutionens placering forventes at medføre en væsentlig stigning i trafikken på [adresse], særligt på strækningen mellem [adresse] og den kommende institution. I dag er denne vejstrækning præget af meget begrænset biltrafik, men har stor betydning som skolevej og som vigtig rute for gående og cyklende i øvrigt. Vejen fungerer i praksis nærmest som en stiforbindelse. Med den forventede stigning i motortrafik vil der opstå et klart behov for at sikre gode og trygge forhold for de lette trafikanter i korridoren. Det anbefales derfor at etablere en dobbeltrettet cykelsti langs vejens østlige side. Der er søgt og opnået statslig medfinansiering til projektet. Etableringen af cykelstien vurderes at koste ca. 2,63 mio. kr., hvoraf staten har givet tilsagn om at dække 50 % af udgifterne.

**Høringsperiode**

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget fastsættes til otte uger, da tillægget ændrer anvendelsen eller inddrager nye arealer, og dermed har særlig interesse for offentligheden.

**Overtagelsespligt/Frafaldserklæring**

Lokalplanområdet ejes af Kommunen, og en frafaldserklæring er derfor ikke nødvendig.

### Klima og resiliensvurdering

Der er foretaget en bæredygtighedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

Facader skal fremstå i en kombination af teglsten og træ. Træ er et fornybart og relativt bæredygtigt materiale. Teglsten har et højt CO2 aftryk, men også en lang levetid og er vedligeholdelsesfrie. Der er ønske om at daginstitutionen opføres af genbrugsmursten. Der er mange boliger i [adresse], og daginstitutionskapaciteten er presset. Der er derfor god sammenhæng med etableringen af en ny daginstitution i tæt nærhed til by, skole, skov, stisystemer og skovlegeplads. Frem til planområdet er der i dag en smal vej, som ender blindt, men fortsætter som sti. For at planlægningen kan realiseres skal vejen udvides med en dobbeltrettet cykelsti langs den østlige side af vejen. Derved sikres det, at biltrafik, varelevering og renovationsbiler kan komme frem til daginstitutionen, og samtidig sikre trafiksikkerhed for cyklister og gående, så de trygt kan fortsætte med at benytte strækningen.

Der er arbejdet med minimering af CO2 aftryk samt anlægs- og vedligeholdelsesomkostninger i valg af materialer og arkitektur. Ligesom udnyttelsen af arealet harmonerer med efterspørgslen på daginstitution.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 12. august 2025, punkt 119:

**at** udvalget anbefaler over for Byrådet, at forslag til lokalplan nr. 1432 og tillæg nr. 4 til Kommuneplan 2025-2037 vedtages og offentliggøres i otte uger.

#### Beslutning fra Teknisk Udvalg, den 12. august 2025, punkt 119:

Anbefalet.

#### Beslutning fra Økonomiudvalget, den 18. august 2025, punkt 193:

Anbefales.

### Beslutning

Godkendt.

Fraværende: Ørni Mortensen, i stedet mødte Ronnie Schou.

Fraværende: Karla Thomsen.